# Die Schedelsche Weltchronik (deutsch):193

| 192 <<<Vorheriges Blatt | Die Schedelsche Weltchronik Blatt CXCIII | Nächstes Blatt>>> 194 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CXCII verso:

Anfang des ordens grandimontensis genant
DIser orden hat vnder vater Stephano nach der gepurt cristi tawsent. lxxvi. iar vrsprung gehabt. Derselb Stephan eins edeln mans sun auß auernia wardt in seiner kintheit von seinem vater gein beneuentum gefu$^e$ert vnd daselbst von sancto Milone dem ertzbischof. xii. iar in lernung gu$^o$ts tugenlichs lebens erzogen. Darnach zohe er auß vnnd durchwanderet vil wu$^e$estnus vnd ayno$^e$de vnd erku$^e$ndiget sich vil gaistlicher lewt lebens vnd wesens. Zu iungst kom er auß go$^e$ttlicher belaytung in aquitania an einen waldigen berg. alda funnde er prunnen. spitzig felsen. wu$^e$ests vnnd vnwegsams erttreich. dar ab frewet sich Stephanus vnd verhieß got alda alzeit zedienen. In dem. xxx. iar seins alters fieng er an in der aynsidelschaft mit stettigen fasten wachen vnd petten got zedienen. sein speyß was wasser vnd prot. vnnd zu zeiten ein pro$^e$cklein waitziner kleyen. Als aber die zal seiner iunger sich meret do erzaiget er sich alweg als wer er der minst auß ine. Darnach in seiner letsten kranckheit sprach er zu seynen bru$^e$dern. Ich laß euch got des alle ding sind. werdt ir in liebhabung der armu$^o$t ime anhangen so wirdt er euch auß fu$^e$rsichtigkeit. da mit er alle ding regiret alles das geben das euch nu$^e$tz ist. vnd starb darnach seligclich im. lxxx. iar seins alters. vnnd die bru$^e$der erweleten inen petrum lemonicensem zu einem prior. Nw vermayneten sant Augustins mu$^e$nch das das ende da dann dise bru$^e$eder mit sannt Stephan gewonet hetten inen zustu$^e$nde. dem nach wolten die bru$^e$der von demselben ende weichen. vnd baten got inen ein bequemliche statt irs ku$^e$nftigen anwesens anzezaigen. als sie nw das Agnus dei drey mal gesungen hetten do wardt ein stymm von hymel geho$^e$rt sprechende dreymal. In grandimonte. das ho$^e$reten der prior vnd ettlich bru$^e$eder. nach ende der mess komen sie an die ero$^e$ffneten statt nit weyt von dem vorigen ende. alda machten sie ein kirchen vnd hewßer vnd tru$^o$gen den heilligen leichnam daselbst hin vnd bestateten den vor dem altar. dauon weßten gar wenig menschen. Daselbst ward ein gihtpru$^e$chiger vnwissende gesund. so empfieng ein plinder dz gesiht. vnnd beschahen vil andere wunderzaichen. die verpote der prior in still zehalten das kein auffru$^o$r oder zulauff wu$^e$rde.
PEtrus damianus ein doctor vnd cardinal in der heilligen schrift hohgelert vnd erfarn ist diser zeit derselben ding halben in großer achtung gehalten gewesen. vnd hat vil treffenlicher lo$^e$blicher vnd tapfferer ding geschriben[.] Vnd sunderlich ein bu$^o$ch wider die iuden. Auch vil exempel die zu seinen zeitten geschehen sind. dann er was an gaistlichkeit. demu$^e$etigkeit vnd weißheit ein namhaftig man. Vnd auff das er got in demu$^o$t destfreyer gedienen mo$^e$cht so entschlu$^o$g er sich seins bischoflichen wesens. Er tru$^o$g (als dominicus setzt) ein eyßneynns pantzer an ploßem leib vnnd zwu$^o$ eyßnin gu$^e$rtel darumb vnd zwu$^o$ vmb die arm.
JOhannes serapion der artzt ist diser zeit seiner kunst der ertzney beru$^e$mbt gewest. vnd hat ettlich außzu$^e$g in der ertzney gemacht vnd zusamen gezogen.
Isaac benimiram ein hohberu$^e$mbter artzt Salomonis des artzts sun hat diser zeit auch vil dings in der ertzney geschriben.
SEno bischof zu Tryer wardt von Thedorico dem trierischen grafen gefangen. zum drittenmal vber einen felsen abgestu$^e$[r]tzt. vnd zu letst mit dem schwert zu tod erschlagen.
ARnulphus hat erstlich in sannt Medards closter an zaichen vnd tugenten geschynen. Darnach wardt er in demselben closter ein abbt. vnd zu letst auß bebstlichem gescheft ein bischoff zu Lyon.

## CXCIII recto:

Orden der geregelten chorherren
DIser orden hat zu der zeit babst Gregorii des sibenden vnd kaiser Heinrichs im iar des herren tawsent. lxxx. wider zeplu$^e$en angehebt in der kirchen sancti Ouirini. der erstlich von den apposteln darnach von sancto Augustino dem bischoff vnd fu$^e$rtreffenlichen lerer ordenlich vnd regels weis auffgesatzt ist vnder maister yuone dem erwirdigen probst derselben kirchen. der darnach ein Carnotensischer bischoff wardt. In disem orden haben dise beru$^e$mbte mann Hugo de sancto victore. Richardus de sancto victore. vnnd Hugo de sancto folieto geleu$^e$chtet.
[Y]Vo der hohberu$^e$mbst lerer gaistlicher recht vnd carnotensisch bischof wardt diser zeit in gallia in großer achtung vnd wirden gehalten. der dann vnder andern wercken vnnd gethaten seiner tugent weyßheit vnd kunst nach ysidoro dem hispalensischen bischoff ettlcih sammlung vnd außzu$^e$g gaistlicher recht gemacht vnd in ein bu$^o$ch gezogen. vnnd sunst mancherlay lobwirdiger dinng gesammelt. gedicht vnd beschriben hat.
RAsis ein fu$^e$rtreffenlicher artzt auß affrica pu$^e$rtig ist diser zeit in plu$^e$ung vnd ru$^o$m gewesen. Ettlich setzen das er mit seinem aigen namen Bachilo gehaißen hab. so nennet ine auicenna Meamethum. Der ward in der statt Almansoria erzogen. vnd daselbst der arabischen zungen gar wol berichtet. also das er in derselben zungen auß allen lerern der ertzney die vor ime gewesen sind ettliche namhaftige bu$^e$cher gesammelt. Auch in der astrologey vnd alchamey geschriben hat.
MAthildis die edel grefin vnd erber durchleu$^e$ctig fraw wardt diser zeit sich gegen der ro$^e$mischen kirchen wol haltende. von irer tugent vnd treffenlichen handlung wegen allenthalben gepreyset vnd beru$^e$mbt. Bonifacius ein fast edler vnd großmechtiger man vnd Beatrix Heinrichs tochter waren ire elteren. dann nach dem sie ein einiche tochter was so ererbet sie nach irer eltern absterben die stett Lucam Parmam Regium Ferrariam Mantuam etc. darumb was sei in gantzem welschem land hohberu$^e$mbt vnd lawtper vnnd deßhalb vermehlet sie sich in welschen landen eim mechtigen fu$^e$rsten Gotfrid genannt. die dann auch als ein durchleu$^e$chtige fraw nit allain der zwayer hertzogen zu apulia vnd calabria. sunder auch Heinrichs gewalt so sie wider die ro$^e$mischen bebst vbten großmu$^e$tigclich widertriben vnd sie auch zu widergebung der ding so sie der kirchen abgedrungen hetten gezwungen hat[.] Aber als Heinrich kaiser Heinrichs sun vom vater in welsche land gesand bey der statt parma dise Mathildim vnd iren gemahel ernidergelegt vnnd denselben iren gemahel Gotfrid erto$^e$dt het do vertrewtet sie ir zu der ee Azonem estensem des vorigen irs gemahels in dem vierden grad gesyppten freu$^e$nd vnwissende solcher syppschaft. Als sie nw ettliche monat bey ime gewonet het vnd der ding berichtet wardt do suchet sie rat bey babst gregorio wz ir darinn zehandeln wer. also gepote ir der babst das sie sich gantz von seiner gemainschafft enthalten vnd entziehen solt. dem nach warden sie bede von einander geschieden. vnnd die fraw hienge darnach mit gepete vnd wachen got vnd der ro$^e$mischen kirchen fleißigclich an vnnd starb darnach im. lxix. iar irs alters vol gu$^o$ter werck. vnnd machet dauor ir gescheft vnd letsten willen. Erstlich das alle ir knecht vnd mayd frey sein solten. Darnach schicket sie alle ir guldine gefeß. silber geschirr vnnd ko$^e$stlichste klaider den kirchen. vnnd begabet auch vil clo$^e$ster vnd kirchen mit vil vnzallichen gu$^e$ettern. vnnd vbergabe darnach alle ire erbschaft sancto Petro vnd empfienge an irem letsten ende von bischoff Anßhelmo alle sacrament cristi gar andechtigclich vnd erwirdigclich. vnd befalhe got die sel. vnnd ir leichnam wardt gar erlich zu der erden bestatet in einem sarch den man noch syht.
GIbertus der wider Gregorium von kaiser Heinrich zu babst gekorn vnnd Clemens als hieuor steet genannt wardt zohe mit heereßkraft mit kaiser Heinrichen vnd seinem sun in welsche land gein rom vnd eroberet die leoninischen stat gar pald. Zu letst nach vil geu$^e$bten hendeln vnd sachen starb er eins gehen tods gepu$^e$rliche straff vnd peen seiner mißhandlung leydende.
* ↑ 1076 n. Chr.
* ↑ 1080 n. Chr.